ജാര്ഖണ്ഡ് ജഡ്ജിയുടെ മരണം: സുപ്രീംകോടതി കേസെടുത്തു ന്യൂഡല്ഹി: ജാര്ഖണ്ഡില് അഡിഷണല് ജില്ലാ ജഡ്ജിയെ വാഹനം ഇടിപ്പിച്ച് കൊലപ്പെടുത്തിയ സംഭവത്തിന് പിന്നാലെ കോടതികളുടെയും ജഡ്ജിമാരുടെയും സംരക്ഷണം സംബന്ധിച്ച് സുപ്രീംകോടതി സ്വമേധയാ കേസെടുത്തു. ചീഫ് ജസ്റ്റിസ് എന്.വി. രമണ അദ്ധ്യക്ഷനായ ബെഞ്ചാണ് കേസ് പരിഗണിക്കുക. ജഡ്ജി കൊല്ലപ്പെട്ട സംഭവം ജുഡിഷ്യറിയുടെ സ്വാതന്ത്ര്യത്തില് വ്യാപക സങ്കീര്ണതകള് ഉണ്ടെന്നാണ് വ്യക്തമാക്കുന്നതെന്ന് സുപ്രീംകോടതി ചൂണ്ടിക്കാട്ടി. വിചാരണ ജഡ്ജിമാരുടെ ജോലി സാഹചര്യങ്ങളും അവര് നേരിടുന്ന ഭീഷണികളും ഉള്പ്പടെയുള്ള വിശാലമായ തലത്തിലാണ് ഈ കേസിന് ശ്രദ്ധ നല്കുന്നതെന്നും കോടതി വ്യക്തമാക്കി. രാജ്യവ്യാപകമായി ജഡ്ജിമാര്ക്ക് നേരെ ഭീഷണിയും അക്രമവും നടക്കുന്നുണ്ടെന്നാണ് റിപ്പോര്ട്ട്. ഇക്കാര്യം വിശദമായി പരിശോധിച്ച് സംസ്ഥാനങ്ങളില് നിന്നും റിപ്പോര്ട്ട് തേടുമെന്നും ചീഫ് ജസ്റ്റിസ് വ്യക്തമാക്കി. ഉത്തംആനന്ദിന്റെ മരണത്തില് റിപ്പോര്ട്ട് തേടി അഡിഷണല് ജില്ലാ ജഡ്ജി ഉത്തം ആനന്ദിന്റെ മരണവുമായി ബന്ധപ്പെട്ടു നടക്കുന്ന അന്വേഷണത്തില് ഒരാഴ്ചയ്ക്കകം റിപ്പോര്ട്ട് നല്കണമെന്ന് ജസ്റ്റിസ് സൂര്യകാന്ത് ജാര്ഖണ്ഡ് ചീഫ് സെക്രട്ടറിയോടും ഡി.ജി.പിയോടും ആവശ്യപ്പെട്ടു. ജഡ്ജി ഉത്തം ആനന്ദിന്റെ മരണവുമായി ബന്ധപ്പെട്ട് ജാര്ഖണ്ഡ് ഹൈക്കോടതിയും കേസെടുത്തിരുന്നു. സുപ്രീംകോടതി ഇപ്പോഴെടുത്തിരിക്കുന്ന കേസ് ഹൈക്കോടതി നടപടികളെ ബാധിക്കില്ലെന്നും നടപടിക്രമങ്ങളുമായി മുന്നോട്ടു നീങ്ങാമെന്നും വ്യക്തമാക്കിയിട്ടുണ്ട്. ജാഹ്രിയ എം.എല്.എ. സഞ്ജീവ് സിംഗിന്റെ അടുത്ത അനുയായി രഞ്ജയ് സിംഗിന്റെ കൊലപാകം അടക്കമുള്ള കേസുകളില് ജഡ്ജി ഉത്തം ആനന്ദ് വാദം കേട്ടിരുന്നു. ഉത്തര്പ്രദേശിലെ കൊടും ക്രിമിനലായ അമന് സിംഗിന്റെ ഗ്യാംഗില് പെട്ട രണ്ടു പേര്ക്ക് അടുത്തയിടെ ജാമ്യവും നിഷേധിച്ചിരുന്നു. കഴിഞ്ഞ ദിവസം പ്രഭാത സവരിക്കിടെയാണ് ജഡ്ജിയെ ഓട്ടോറിക്ഷ ഇടിച്ചു വീഴ്ത്തിയത്. ആദ്യം അപകട മരണമെന്നാണ് പൊലീസ് റിപ്പോര്ട്ട് ചെയ്തിരുന്നതെങ്കിലും സി.സി ടിവി ദൃശ്യങ്ങളില് നിന്നാണ് കൊലപാതകമാണെന്ന് വ്യക്തമായത്.